Stellenbosch-koor laat wêreld regop sit | Netwerk24
Stellenbosch-koor laat wêreld regop sit
Deur Marelize Barnard 09 November 2018 16:36
Die Stellenbosch-universiteitskoor.Foto: Facebook, André van der Merwe
André van der Merwe, koordirigent, sê hy is verstom.
"Koorsang as sodanig kry nie soveel belangstelling op YouTube nie. Mense van plekke soos Dubai, China, Frankryk, Amerika, kontak my en vra die bladmusiek, het Van der Merwe Vrydag by navraag gesê.
Hy het die liedjie "Say Something" verwerk en 'n opname van die koor wat dié weergawe in die Endlersaal in Stellenbosch sing, is opgeneem en op sosiale media gedeel.
"Dit het net versprei. Iemand in New York het dit gesien. Verlede week het CNN insetsels gehad oor die koor. Dit is wonderlik," sê Van der Merwe.
Die koordirigent André van der Merwe en die Stellenbosch-universiteitskoor. Foto: Facebook, André van der Merwe
Hy sê nie alle popmusiek werk vir koorsang nie. Dit klink na 'n heeltemal ander lied. Verwerkings van popmusiek vir 'n koor kan werk of nie werk nie, sê hy.
In die geval van "Say Something" dink miljoene mense dit werk baie goed.
Die universiteitskoor is boonop genooi om in 2019 by 'n fees in Harare, Zimbabwe, op te tree.
Van der Merwe sê Saartjie Botha, die koorbestuurder, het juis gesê dié koor kan nie weer oorsee gaan voordat hulle nie in Afrika self begin optree nie.
En net om te wys dat die US-koor beslis nou op almal se lippe is, is dié koor se weergawe van John Legend se "All of Me" ook reeds meer as 1,1 miljoen keer gekyk op YouTube.